— Ніколі не ўмеў маляваць і як ні імкнуўся навучыцца, нічога талковага не атрымлівалася. Спрабуючы наведваць мастацкую школу, хацеў выявіць хаця б нейкую вазу на белым фоне. Выходзіла крыва, смешна і недарэчна. Не ўмееш сам нешта рабіць — захапляйся тым, што робяць іншыя. Да ўсяго, так атрымалася, што ў студэнцкія гады я шмат часу праводзіў з мастакамі. Быў валанцёрам, дапамагаў афармляць выставы. Сябраваў з куратарамі, таму ведаў пра ўсе вернісажы. Калі пачынаў працаваць журналістам, таксама даводзілася мець зносіны з жывапісцамі. Беларусь — краіна цудоўных мастакоў: Анатоль Кузняцоў, Віталь Чарнабрысаў, Міхаіл Сянькоў, Артур Клінаў, Алесь Родзін… Спіс бясконцы.